送善權歸豫章
作者：饒節
朝代：宋

paragraphs: 北斗以南好風土，西山爽氣吞吳楚。
前輩風流固超絕，後生法像仍奇古。
道人久學祖師禪，敗裙破衲今幾年。
胸中秀氣磨未盡，時出新詩皆可傳。
都城鼎鼎冠劍偉，井掃權門日中市。
道人香火辦寂莫，有脚不踏公侯地。
古來賢俊能幾何，只今零落亦已多。
一見道人氣象是，蒲團棐几生春和。
我思伸眉向林莽，未暇優游取卿相。
扁舟今日與君別，明朝夢落江湖上。